Az osztrák hatóságok elkezdték kijelölni Hegyeshalomnál a magyar-osztrák határszakaszon építendő kerítés nyomvonalát – írja az MTI Szőke László, Hegyeshalom független polgármesterére hivatkozva. A helyszínen aztán a tudósító is látta a földbe szúrt karókat.

A nagyjából egy méter magas karókat a Hegyeshalmot az ausztriai Nickelsdorffal összekötő 1-es út melletti határsávon, a Lajtáig helyezték a földbe, mezőgazdasági területeken, egymástól néhány tíz méterre, a határkövek mentén. Már az M1-es autópálya déli oldalán is elhelyeztek karókat.

A burgenlandi rendőrség szóvivője még a nyáron beszélt arról, hogy ha megindul a menekültáradat, Ausztria harminc kilométeres kordont húz fel a magyar határnál. A szóvivő akkor úgy fogalmazott, hogy tárgyalnak az érintett földterületek tulajdonosaival, akiknek nagy része beleegyezne, hogy a rendőrség szükség esetén négy kilométer széles szakaszon bérbe vegye a földjüket, de az ott lakók között szkeptikusok is vannak.